Ennþá fleiri bréf frá lesendum

Glataður sparnaður

Sem almennur eldri borgari hafa þessar fáu krónur mínar verið “í vörslu”fjármálafyrirtækis. Ekki sér fyrir endann á hvort peningamarkaðsbréfin mín séu alveg horfin. Hlutabréfin í hálaunabönkunum og Bakkabræðrafyrirtækjunum sem voru svo “vel rekin” og ekki var búið að selja eru orðin að engu. Allavega hafa nokkrar millur af ævisparnaðnum fokið út í veður og vind.

Hálaunabankastjórar og útrásarauðmennirnir eru búnir að eyða honum í fjárglæfraviðskipti sín, eyðilagt orðstír Íslands sem ekkert land vill stunda viðskipti við í dag. Þeir hafa barið á brjóst sér og logið að hinum almenna borgara þessa lands í krafti þess að vera “kraftaverkamenn í fjármálum”.

Ég ekki aðeins legg til heldur beinlínis krefst þess að eigur þessara manna verði frystar strax þeir kærðir fyrir fjárdrátt og stuld og þeir svari til saka.

- - -

Einkennileg lánaviðskipti á síðasta degi

Nú þegar allir fagna því að við séum búin að fá tvo kvenkyns bankastjóra, virðist það því miður gleymast hvort þær beri hugsanlega einhverja ábyrgð, líkt og ýmsir karlar, á því hvernig hefur farið…. Mér finnst ekki eigi að verðlauna þá sérstaklega sem komu kerfinu í þrot.

Þá á ég sérstaklega við Elínu Sigfúsdóttur, sem var yfir fyrirtækjasviði Landsbankans (þ.e. lánasviði bankans, þeim sem lánuðu alla peningana bæði hér á landi og erlendis). Hefur einhver velt því upp hvaða ábyrgð hún beri á þeirri stöðu sem Landsbankinn er í í dag?

Þá þykir ansi mörgum skrítið að allir helstu samstarfsmenn Sigurjóns Árnasonar séu í öllum toppstöðum nýja LÍ….getur verið að hann sé í raun að fjarstýra nýjum banka? Þú hefur bent á Brynjólf Helga, öll önnur topp störfin eru skipuð fólki sem kom yfir í Landsbankann á sínum tíma úr Búnaðarbankanum með Sigurjóni!!! Eru engir aðrir hæfir innan bankans?

Þá hefur lítið borið á vangaveltum um hverjum datt það í hug að lána Magnúsi Ármanns peninga til að kaupa hlutabréf í Landsbankanum daginn áður en bankinn fór í þrot. Flestir vita að Magnús er löngu búinn með alla peninga enda hefur hann verið leppur lengi og hefur viðurkennt sjálfur að hann sé í raun eign Landsbankans þar sem hann skuldi svo mikið þar. Spurningin hlýtur að snúa að því hver samþykkti að lána honum pening og hverjir seldu bréfin? Sögur hafa gengið um að ýmsir lykilstarfsmenn bankans eða Straumur hafi átt þau hlutabréf sem voru seld. Ég veit það ekki sjálfur en vonandi leiðir rannsókn hið rétta í ljós….vona að eigendur bréfanna séu ekki þeir hinir sömu og samþykktu að lána fyrir þeim til manns sem var aldrei borgunarmaður fyrir þeim.

- - -

Við þurfum erlenda aðila

Ég hef miklar áhyggjur af því að næstu mánuði þegar uppbygging hefst hérna heima að hvítþvottur og fjölskyldu og eignatengsl muni skjóta upp kollinum sem aldrei fyrr. Er ekki algjörlega ljóst að við getum ekki treyst þeim sem eru hérna við stjórn vegna smæðar landsins? Getum við borgarar á landinu gert þá kröfu um að hérna verði kölluð til erlendis frá eftirlitsnefnd sem mun fylgjast með öllu þessu ferli, hvort sem uppbyggingu er að ræða eða rannsókn á tildrögum hrunsins, og athuga hvort þetta fari ekki örugglega heiðarlega fram? Í mínum huga er klárt að þessum „vitleysingum“ er alls ekki treystandi og fjölskyldu, vina og eignatengsl séu hér of mikil til að þetta geti farið heiðarlega fram. Erlendir óháðir aðilar eru það sem við þurfum til að við trúum því að þetta verði gert af heiðarleika.

- - -

Baugur og Samfylkingin

Það er svo merkilegt að rifja upp afstöðu Samfylkingarinnar gagnvart Baugi

undanfarin ár. Í einhverri tilraun til að vera þrándur í götu Davíðs

líklega. Sem þýðir að Ingibjörg og Össur hafa sett málefnalega afstöðu til

hliðar fyrir hagsmuni flokksins. Þau hafa barist fyrir Baug í erg og gríð,

sakað lögregluna um að vera handbendi Davíðs, tekið undir ásakanir Jóns

Ásgeirs um að INNRÁS lögreglunnar í heiðvirt fyrirtæki – og hvað nú? Nú

kemur í ljós að það er maðkur í mysu Baugs og jafnvel fleiri en einn.

Með klækjum hefur íslenska þjóðin verið gerð ábyrg fyrir fáránlegum

lántökum Jóns Ásgeirs og Baugs – og nú bregður svo við að Ingibjörg þegir.

Það skyldi þó ekki vera að lögreglurannsóknin á sínum tíma hafi verið á

rökum reist? Það skyldi þó ekki vera að rannsóknin hafi haft nákvæmlega

ekkert með Davíð að gera heldur einfaldlega vegna gruns um stórfelld

lögbrot af hálfu Jóns Ásgeirs? Það skyldi þó ekki vera að ákærur á hendur

Jóni Ásgeiri hafi hreinlega verið réttar?

Hvað skyldi Ingibjörg oft hafa grýtt starfsmenn ríkislögreglustjóra sem

voru einungis að vinna vinnuna sína – til þess eins að klóra Jóni Ásgeiri

á bakin? Hvað skyldi Össur oft hafa kastað skít í lögregluna fyrir meinta

valdníðslu gagnvart Baugi? Og hvað segja þau núna? Jú, við eigum ekki að

velta okkur upp úr fortíðinni heldur horfa fram á við!

Svona yfirlýsingar – sem þau reyndar deila með Pétri Blöndal – eru

lítilsvirðandi og skammarlegar við fólk sem hefur misst aleiguna í klærnar á

Baugi. Mikið væri hressandi ef einhver af þeim forystumönnum þjóðarinnar

sem héldu verndarhendi yfir þessari rányrkju kynnu að skammast sín.

Forseti lýðveldisins gæti kannski riðið á vaðið þótt ég óttist nú að hann

sé svo djúpt sokkinn í sannfæringu þess sem heldur að hann sé aðalsborinn

að hann hreinlega muni ekki hvernig á að iðrast. Man enginn eftir því

lengur að hann dirfðist til að nýta nánast heilagt neitunarvald

forsetaembættisins til að halda verndarhendi yfir fjölmiðlaeinokun Baugs?

Dettur einhverjum í hug að það hafi verið tilviljun að Baugur þurfti á

áróðursmaskínu að halda? Með leyfi forseta? Ef Ólafur hefði snefil af

sómatilfinningu eftir þá myndi hann segja af sér og biðja þjóðina að

fyrirgefa sér.

- - -

Lítill kall tók lán

Þetta er án efa ekki gáfulegasti pósturinn sem þú hefur fengið, en mig langar alveg skelfilega til að fá einhvern til að útskýra ákveðinn hlut fyrir mér. Þannig er að lítill kall á Íslandi tók lán til að kaupa kjallaraholu.

1. Gamli Glitnir fær lán í Asíu

2. Litli kallin tók lán hjá Gamla Glitni

3. Litli kallinn borgar til Gamla Glitnis

4. Gamli Glitnir borgar til Asíu

5. Gamli Glitnir fer á hausinn

6. Asía tapar láninu

7. Nýji Glitnir heldur áfram að rukka litla kallinn

8. En hvað gerir Nýji Glitnir við aurinn

Sjálfsagt eru einhverjar fínar útskýringar á þessu, ég bara þekki þær ekki. Kannt þú svörin?